|  |  |
| --- | --- |
| Arnivara Industrilakering A/S Mesterlodden 7, 2820 GentofteAtt. Christian Mortensen, cmo@arnivara.dk, CVR 50446816 | 24. maj 2022 |
| Sagsnr. GEO-2022-00021  |
|  |
|  |

**Meddelelse om**

**Bortfald af godkendelsespligt for Arnivara Industrilakering A/S, Mesterlodden 7, 2820 Gentofte, og**

**Påbud om overholdelse af tærskelværdi for godkendelsespligt samt overholdelse af tærskelværdi for B-værdi ved eksisterende skorstenshøjde på 16 meter.**

Arnivara Industrilakering A/S har en miljøgodkendelse fra 17. okt. 2001, der på grund af omfattende ændringer ikke længere er tidssvarende.

På miljøtilsyn i 2021 kunne det konstateres, at der ikke forelå nogen dokumentation for, at Arnivara Industrilakering A/S er godkendelsespligtig, da godkendelsespligt er afhængig af en tærskelværdi for kapacitet af forbrug af organiske opløsningsmidler på 6 kg pr. time.

Natur og Miljø, Gentofte Kommune har i tilsynsrapport af 29. oktober 2021 derfor bedt Arnivara Industrilakering A/S om at fremsende en redegørelse for forbruget af organiske opløsningsmidler, så Natur og Miljø, Gentofte Kommune kan vurdere, om Arnivara Industrilakering A/S stadig er underlagt godkendelsespligt.

Arnivara Industrilakering A/S fremsender den 22. dec. 2021 Redegørelse for luftemissioner udarbejdet af Dansk Miljørådgivning den 20. dec. 2021, der viser, at Arnivara Industrilakering A/S overholder tærskelværdien for kapacitet af forbrug af organiske opløsningsmidler.

Følgende sagsakter ligger til grund for afgørelserne:

* Miljøgodkendelse til Arnivara Industrilakering A/S 17. okt. 2001.
* Natur og Miljø, Gentofte Kommune: Tilsynsrapport 29. okt. 2021.
* Arnivara Industrilakering A/S, Redegørelse for luftemissioner, Dansk Miljørådgivning, 20. dec. 2021
* Forvarsel om påtænkt Meddelelse om bortfald af godkendelsespligt for Arnivara Industrilakering A/S, Mesterlodden 7, 2820 Gentofte samt tilhørende Påbud om overholdelse af tærskelværdi for godkendelsespligt, 12. apr. 2022
* Høringssvar: Varsel om afgørelse om miljøgodkendelsespligt f... Videresendt af ARNIVARA A/S, Mail af 25. april 2022

**Afgørelse om bortfald af godkendelsespligt**

På baggrund af redegørelsen meddeler Natur og Miljø, Gentofte Kommune med hjemmel i godkendelsesbekendtgørelsens § 59 stk. 2 bortfald af miljøgodkendelsespligt til Arnivara Industrilakering A/S.

Da redegørelsen samtidigt fastslår, at der er sket væsentlige ændringer på virksomheden siden Miljøgodkendelse af 17. okt. 2001 til Arnivara Industrilakering A/S, bortfalder denne godkendelse, og vilkårene i den er ikke længere gældende.

**Påbud om overholdelse af tærskelværdi for godkendelsespligt**

Det fremgår yderligere af redegørelsen for forbrug af lak med organiske opløsningsmidler fra Arnivara Industrilakering A/S, at den tekniske grænse for overholdelse af tærskelværdien på et forbrug af organiske opløsningsmidler på 6 kg pr. time er begrundet i valget af grunder og lakker.

Det er således i princippet muligt for Arnivara Industrilakering A/S at vælge og skifte til grunder og lakker med et højere indhold af organiske opløsningsmidler, og dermed overtræde tærskelværdien for godkendelsespligt.

For at sikre, at Arnivara Industrilakering A/S holder sig under tærskelværdien for godkendelsespligt, meddeler Natur og Miljø, Gentofte Kommune et påbud efter miljøbeskyttelseslovens § 42, der opstiller vilkår, der skal sikre, at Arnivara Industrilakering A/S løbende dokumenterer overholdelse af tærskelværdien for forbrug af organiske opløsningsmidler.

**Påbud om overholdelse af B-værdi ved skorstenshøjde på 16 meter**

Samtidigt i varsling af påbud om bortfald af godkendelsespligt af 12. april 2022 gør Natur og Miljø, Gentofte Kommune opmærksom på, at det fremgår af tilsynsrapport af 29. oktober 2021 samt af Redegørelse for luftemissioner udarbejdet af Dansk Miljørådgivning den 20. dec. 2021, at der er en uafsluttet sag om skorstenshøjde i henhold til overholdelse af Luftvejledningen og B-værdivejledningen, som kommunen efterfølgende vil følge op på.

Arnivara Industrilakering A/S responderer i mail af 25. april 2022 på varslingen ved at bede om en præcisering af dokumentationsvilkår for overholdelse af tærskelværdi samt indarbejdelse af vilkår for overholdelse af B-værdi med den eksisterende skorstenshøjde ved at skifte worst case lak ud med en vandbaseret.

Dette er derfor nu indarbejdet i vilkår til Arnivara Industrilakering A/S således, at begge krav om dokumentation er indeholdt i et samlet påbud efter § 42 i Miljøbeskyttelsesloven.

I henhold til § 42 i Miljøbeskyttelsesloven påbydes Arnivara Industrilakering A/S derfor, at meddelte bortfald af godkendelsespligt, samt frafald af krav om forlængelse af skorsten på en ½ meter, sker på betingelse af, at Arnivara Industrilakering A/S overholder følgende vilkår:

**Vilkår:**

1. Arnivara Industrilakering A/S må ikke forbruge grunder og lakker med et tørstofindhold, der medfører et forbrug af organiske opløsningsmidler på over 6 kg pr. time.
2. Arnivara Industrilakering A/S skal senest den 1. februar 2023 få foretaget en kontrolberegning af overholdelsen af B-værdi ved den eksisterende skorstenshøjde på 16 meter.
3. I kontrolberegningen skal det maksimale forbrug af organiske opløsningsmidler til overholdelse af B-værdi ved eksisterende skorstenshøjde på 16 meter angives.
4. Kontrolberegningen af det maksimale forbrug af organiske opløsningsmidler til overholdelse af B-værdi ved eksisterende skorstenshøjde på 16 meter skal efterfølgende betragtes som grænseværdien for forbrug af organiske opløsningsmidler.
5. Arnivara Industrilakering A/S skal etablere en driftsjournal over forbrug af grunder og lakker med deres respektive indhold af organiske opløsningsmidler i form af et udtræk fra leverandørers register over salg af lakker og grunder til Arnivara Industrilakering A/S med fremhævelse og markering af det største forbrug.
6. Driftsjournalen skal være tilgængelig og skulle kunne fremvises til tilsynsmyndigheden på ethvert givent tidspunkt med et varsel på mindst 14 dage, der svarer til en varsling af et regelmæssigt tilsyn.

**Generelle oplysninger om ændret status**

Arnivara Industrilakering A/S skifter administrativ status fra en godkendelsespligtig virksomhed til en så kaldt ”§ 42-virksomhed”. Virksomheden skal efterfølgende reguleres ved påbud efter Miljøbeskyttelseslovens § 42, da den eksisterende miljøgodkendelse fra 2001 nu er bortfaldet.

Såfremt Arnivara Industrilakering A/S ønsker at øge forbruget af organiske opløsningsmidler over tærskelværdien, skal Arnivara Industrilakering A/S fremsende en ansøgning om ny miljøgodkendelse til Natur og Miljø, Gentofte Kommune.

Denne afgørelse er underlagt reglerne om gebyr i henhold til Brugerbetalingsbekendtgørelsen, BEK nr. 1519 af 29/06/2021, Bekendtgørelse om brugerbetaling for godkendelse m.v. og tilsyn efter lov om miljøbeskyttelse og lov om husdyrbrug og anvendelse af gødning m.v.

Der vil blive opkrævet gebyr i november 2022 for det arbejde, der er udført i 2022 i forbindelse med denne afgørelse.

Arnivara Industrilakering A/S har med bortfald af godkendelsespligt skiftet status i henhold til Brugerbetalingsbekendtgørelsen, BEK nr. 1519 af 29/06/2021, Bekendtgørelse om brugerbetaling for godkendelse m.v. og tilsyn efter lov om miljøbeskyttelse og lov om husdyrbrug og anvendelse af gødning m.v.

Arnivara Industrilakering A/S er ikke længere omfattet af bekendtgørelsens:

§2 stk. 1) Virksomheder, anlæg eller indretninger m.v., der er omfattet af bekendtgørelse om godkendelse af listevirksomhed, jf. dog stk. 2.

Men af bekendtgørelsens:

Bilag 1: Liste nr. E 64: Virksomheder, der foretager vacuum- og/eller dypimprægnering af træ eller overfladebehandling af træ, når kapaciteten til forbrug af organiske opløsningsmidler er mindre end eller lig med 6 kg pr. time.

Arnivara Industrilakering A/S er derfor stadig underlagt gebyr for udførelse af tilsyn på virksomheden samt det medfølgende administrative arbejde, der er forbundet med håndhævelse af miljøbeskyttelsesloven.

Arnivara Industrilakering A/S har med bortfald af godkendelsespligt også skiftet status i henhold til Miljøtilsynsbekendtgørelsen, BEK nr. 1536 af 09/12/2019, Bekendtgørelse om miljøtilsyn. Arnivara Industrilakering A/S er ikke længere omfattet af bekendtgørelsens:

§1, stk. 2, pkt. 1) virksomheder, der er optaget på bilag 1 eller 2 til bekendtgørelse om godkendelse af listevirksomhed,

Men af samme bekendtgørelses:

§1, stk. 2, pkt. 5) virksomheder, der er optaget på bilag 1 til bekendtgørelse om brugerbetaling for godkendelse m.v. og tilsyn efter lov om miljøbeskyttelse og lov om husdyrbrug og anvendelse af gødning m.v.

Ændring af status får betydning for frekvensen for det regelmæssige miljøtilsyn, der nedsættes fra minimum et tilsyn hvert 3. år til minimum et hvert 6. år.

Der skal dog gøres opmærksom på, at en ringe risikoscore i henhold til bekendtgørelsens metodik til, hvordan myndigheder udarbejder en risikoscore af virksomheder, kan betyde hyppigere tilsyn end minimumskravet for tilsyn.

**Klagevejledning**

Natur og Miljø, Gentofte Kommunes afgørelse og meddelelse om godkendelsespligt efter Miljøbeskyttelsesloven § 59 stk. 2 kan ikke påklages.

Natur og Miljø, Gentofte Kommunes afgørelse efter Miljøbeskyttelseslovens § 42 kan påklages til Miljø- og Fødevareklagenævnet, jf. §§ 98-100 i miljøbeskyttelsesloven. Klagefristen er 4 uger fra den dato, hvor afgørelsen er meddelt. Klagen skal være indsendt senest den 21. juni 2022.

Din klage skal indgives via Klageportalen – følg link på forsiden af [www.nmkn.dk](http://www.nmkn.dk).

Din klage er indgivet, når den er tilgængelig for Miljø- og Fødevareklagenævnet i Klageportalen, og kommunen vil efterfølgende indsende sin udtalelse om sagen til nævnet samt det materiale, der har ligget til grund for afgørelsen.

Når du klager, skal du samtidigt betale et gebyr, som opkræves via betalingskort i Klageportalen. Nævnet vil ikke påbegynde behandlingen af klagen, før gebyret er betalt. Gebyret tilbagebetales, hvis der gives helt eller delvist medhold i klagen. Vejledning om klageforløb og gebyrordning kan findes på Miljø- og Fødevareklagenævnets hjemmeside [www.nmkn.dk](http://www.nmkn.dk).

**Søgsmål**

Afgørelsen kan indbringes for domstolene, jf. § 101 i miljøbeskyttelsesloven.

Evt. retssag skal anlægges senest 24. november 2022. Hvis afgørelsen er påklaget til Miljø- og Fødevareklagenævnet, vil fristen for at anlægge sag dog være 6 måneder efter, Miljø- og Fødevareklagenævnets afgørelse foreligger.

### Kontaktperson

Har du spørgsmål i sagen, eller ønsker du at drøfte denne nærmere, kan du henvende dig til Jens Mortensen, tlf. 30 54 14 46 eller e-mail jepm@gentofte.dk.

Med venlig hilsen

Jens Mortensen

Miljøsagsbehandler

Følgende er blevet underrettet om tilladelsen:

* **Danmarks Naturfredningsforening** dn@dn.dk og dngentofte-sager@dn.dk
* **Friluftsrådet** fr@friluftsraadet.dk og storkoebenhavnnord@friluftsraadet.dk
* **Styrelsen for Patientsikkerhed** stps@stps.dk

**Baggrund for afgørelsen om bortfald af godkendelsespligt**

Arnivara Industrilakering A/S har en miljøgodkendelse fra 2001 med en hovedaktivitet under listepunkt E 215:

”E 215: Virksomheder, der foretager vacuum- og/eller dypimprægnering af træ eller overfladebehandling af træ, når kapaciteten til forbrug af organiske opløsningsmidler overstiger 6 kg pr. time. Bortset fra virksomheder, der er omfattet af listepunkt 6.7 og/eller 6.10 i bilag 1.”

I Miljøstyrelsens godkendelsesvejledning fremgår det om godkendelsespligt;

”Selv om en konkret virksomhed ikke længere er en listevirksomhed, så bevarer miljøgodkendelsen sin gyldighed og retsbeskyttelse efter miljøbeskyttelseslovens § 41 a, så længe virksomheden fortsætter uændret.  Hvis der sker ændringer eller udvidelser af virksomheden, og tilsynsmyndigheden vurderer, at godkendelsen som følge af disse ændringer eller udvidelser ikke længere vil være dækkende for virksomhedens aktivitet, skal tilsynsmyndigheden meddele, at godkendelsen er bortfaldet, jf. godkendelsesbekendtgørelsens § 66. Virksomheden kan herefter reguleres efter miljøbeskyttelseslovens § 42.”

Pga. omfattende ændringer i både indretning af f.eks. malerkabiner og i anvendte produkter, har Natur og Miljø, Gentofte Kommune i tilsynsrapport fra oktober 2021 bedt Arnivara Industrilakering A/S om en beregning af massestrøm af organiske opløsningsmidler, jf. Listepunkt E 215 for at vurdere om kapaciteten til forbrug af organiske opløsningsmidler overstiger 6 kg pr. time.

Arnivara Industrilakering A/S fremsender, Redegørelse for luftemissioner, udarbejdet af Dansk Miljørådgivning, 20. dec. 2021. Heri fremgår det, at ved anvendelse af grunder og lakker med det højeste indhold af organiske opløsningsmidler, Arnivara Industrilakering A/S anvender i dag, at virksomheden ligger under tærskelværdien for godkendelsespligt.

Der er opstillet 2 scenarier for værste tilfælde forløb, hvor resultatet med det højeste forbrug giver et forbrug på 5,37 kg organiske opløsningsmidler pr. time altså et stykke under tærskelværdien for godkendelsespligt.

**Tærskelværdier for godkendelsespligt**

I Miljøstyrelsens godkendelsesvejledning fremgår det om tærskelværdier og produktionskapacitet:

”For mange listepunkter på bilag 1 og bilag 2 er der angivet en nedre produktionskapacitet. Produktionskapaciteten skal forstås som det, virksomheden er designet til maksimalt at kunne producere under optimale forhold. Kapaciteten vil ikke ændres fra dag til dag eller fra år til år, medmindre at anlægget ændres.

Kapaciteten afhænger ikke af den produktion, der aktuelt realiseres på virksomheden. Kapaciteten er således ikke afhængig af, om der kun produceres lejlighedsvist eller med meget svingende produktionsmængder.

Kapaciteten under optimale forhold betyder, at et anlæg er købt til at kunne behandle x ton råvarer om dagen eller producere y ton produkt, men de optimale forhold for produktionen og det, der reelt kan produceres med den ønskede kvalitet, med andre ord det teknisk mulige, kan være lavere end den designede produktionskapacitet.

Derfor er det vigtigt, at produktionskapaciteter bedømmes i forhold til det, der faktisk kan produceres under optimale forhold.”

I princippet kan Arnivara Industrilakering A/S skifte til grunder og lakker med et højere indhold af organiske opløsningsmidler. Kapaciteten på anlægget for forbrug af organiske opløsningsmidler bliver på den måde større end beregnet af Dansk Miljørådgivning.

Natur og Miljø, Gentofte Kommune vurderer dog, at det ikke er sandsynligt, at Arnivara Industrilakering A/S vil skifte til grunder og lakker med et højere indhold af organiske opløsningsmidler, da der dels ikke er planer om det, dels går udviklingen af lakker i retning af mindre indhold, dels er der hensyn til arbejdsmiljø og omgivelserne.

Det kan fx nævnes, at der er en verserende sag om overholdelse af Luftvejledningens B-værdier, der muligvis vil medføre en yderligere reduktion af forbrug af organiske opløsningsmidler.

Selvom en overskridelse af tærskelværdien for godkendelsespligt ikke er sandsynlig, så er der ingen teknisk kapacitetsgrænse, og derfor ingen retssikkerhed for overholdelse.

For at få en sikkerhed på, at Arnivara Industrilakering A/S ikke skifter til grunder og lakker med et højere indhold af organiske opløsningsmidler, opstiller Natur og Miljø, Gentofte Kommune vilkår om begrænsning i forbrug af grunder og lakker med indhold af organiske opløsningsmidler. På denne måde begrænses kapaciteten administrativt.

**Overholdelse af B-værdi med eksisterende skorstenshøjde på 16 meter**

Der anvendes tre slags færdigblandet maling i malerkabinerne, en 2-komponent opløsnings-middelbaseret grunder, en hvid 2-komponent syrehærdende maling og en farvet 2-komponent syrehærdende maling, alle blandet med fortynder og hærder.

Nuværende produkter er fra Sherwin-Williams Denmark A/S angivet ved produktnavne, -kode, -type samt densitet. Sikkerhedsdatabladene for produkterne er gennemgået og indholdet af organiske opløsningsmidler og deres væsentligste egenskaber er ligeledes gennemgået.

Der er taget udgangspunkt i en opgørelse fra Sherwin-Williams over det faktuelle indhold af VOC og dermed organiske opløsningsmidler for okt. 2019 til og med sep. 2020, der er vedlagt i bilag 6 i Arnivara Industrilakering A/S, Redegørelse for luftemissioner, Dansk Miljørådgivning, 20. dec. 2021.

Udgangspunktet for beregningerne er 100% afdampning af de organiske opløsningsmidler i samme time, som de anvendes (worst case). Massestrømmen af de organiske opløsningsmidler er beregnet ud fra blandingsforholdet af komponenterne, den estimerede driftstid og de nævnte forudsætninger.

Der opstilles 2 (Worst Case) scenarier. De 2 scenarier viser *ved en times fuld drift*:

* Scenarie 1 - op til *5,09 kg organiske opløsningsmidler*(2,92+2,17 kg) ved påføring af 5,4 liter hvid maling i to bokse og 3,6 liter grunder i en boks
* Scenarie 2 - op til *5,37 kg organiske opløsningsmidler*(3,20+2,17 kg) ved påføring af farvet maling i to bokse og grunder i en boks.

Altså medfører scenarie 2 med farvet maling højeste emission. Det er dette scenarie, der er foretaget en beregning af spredningen (en OML-beregning) på. Beregningen viser, at B-værdien lige akkurat er overholdt ved en skorstenshøjde på 16,5 meter.

Højden på den eksisterende skorsten er kun 16 meter, hvorfor det efterlader Arnivara Industrilakering A/S to muligheder for at leve op til reglerne;

* Forhøje skorstenen med en ½ meter, eller
* Skifte (Worst case) lakkerne ud med lakker med et mindre samlet indhold af organiske opløsningsmidler.

Virksomheden har valgt at skifte leverandør til produkter fra Tikkurila, hvor fx 30% af forbruget i nuværende primer kan erstattes med en vandbaseret acrylat primer, hvilket medfører en reduktion af emission af organiske opløsningsmidler på 96%.

Tikkurilas 2 komponent syrehærdende maling (Dicco Astral 35) indeholder samme mængder af organiske opløsningsmidler, som den nuværende maling, men da den kun skal tilsættes 10% fortynder frem for 30% medfører det en væsentlig reduktion i den samlede massestrøm og emission.

Samlet set skulle skiftet medføre en reduktion af udledningen af organiske opløsningsmidler i et tilstrækkeligt omfang til, at den eksisterende skorstenshøjde er tilstrækkelig til, at B-værdien er overholdt.

I redegørelsesrapport: Arnivara Industrilakering A/S, Redegørelse for luftemissioner, Dansk Miljørådgivning, 20. dec. 2021, anbefales det i konklusionen at få foretaget endnu en kontrolberegning af overholdelsen af B-værdi ved den eksisterende skorstenshøjde på 16 meter, når skiftet af lak er gennemført.

Liste over anvendt regelværk:

* LBK nr. 1218 af 25/11/2019 Lov om miljøbeskyttelse
* BEK nr. 2080 af 15/11/2021 Bekendtgørelse om godkendelse af listevirksomhed
* Miljøgodkendelsesvejledningen; <https://miljogodkendelsesvejledningen.dk/>
* Vejledningen om B-værdier, Vejledning nr. 20, August 2016, Miljøstyrelsen: [978-87-93529-02-1.pdf (mst.dk)](https://www2.mst.dk/udgiv/publikationer/2016/08/978-87-93529-02-1.pdf)
* BEK nr. 1519 af 29/06/2021, Bekendtgørelse om brugerbetaling for godkendelse m.v. og tilsyn efter lov om miljøbeskyttelse og lov om husdyrbrug og anvendelse af gødning m.v.
* BEK nr. 1536 af 09/12/2019, Bekendtgørelse om miljøtilsyn